други коментари Комисията потвърждава заключенията си, изложени в съображения 254 — 255 от регламента за временните мерки.
 7. ОКОНЧАТЕЛНИ АНТИДЪМПИНГОВИ МЕРКИ
 (203)
 С оглед на заключенията по отношение на дъмпинга, вредата, причинно-следствената връзка и интереса на Съюза следва да се наложат окончателни антидъмпингови мерки с цел да не се допусне нанасяне на допълнителна вреда на промишлеността на Съюза от дъмпинговия внос на разглеждания продукт.
 7.1. Равнище на отстраняване на вредата
 (204)
 С цел да бъде определено равнището на мерките бяха взети предвид установените дъмпингови маржове и размерът на митото, необходимо, за да се отстрани вредата, понесена от производителите от Съюза, без да се надхвърлят установените дъмпингови маржове.
 (205)
 След налагането на временните мерки един производител износител заяви, че методологията на Комисията за изчисляване на невредоносната цена на производителите от Съюза е погрешна. Той посочи, че като е приспаднала среднопретеглената печалба през разследвания период и е добавила целевата печалба, Комисията не е взела предвид различните равнища на печалба, постигнати от производителите от Съюза за различните модели. Тази заинтересована страна заяви, че невредоносната цена следва да се изчисли, като преди да се добави целевата печалба, от действителните цени се приспадне среднопретеглената печалба на КНП.
 (206)
 Комисията припомня, че в основния регламент не е предоставена конкретна методология за изчисляване на равнището на отстраняване на вредата. Освен това изчислението на Комисията взема предвид сходния продукт, продаван от промишлеността на Съюза. В този контекст е напълно приемливо от среднопретеглените продажни цени на промишлеността на Съюза да се приспадне среднопретеглената ѝ печалба, за да се определят средните производствени разходи на сходния продукт, и след това да се прибави целевата печалба, за да се изчисли равнището на отстраняване на вредата. Комисията последователно е използвала тази методология в миналото и има значителна свобода на преценка при извършването на тази оценка.
 (207)
 При настоящото разследване вредата се оценява за всички видове на продукта като цяло. Действително всички показатели за вредата, включително рентабилността и целевата печалба, се изразяват като среднопретеглена стойност за всички видове на разглеждания продукт. Когато се определя невредоносната цена, това се прави с оглед отстраняване от промишлеността на Съюза на вредата, причинена от дъмпинговия внос като цяло. За да се отстрани тази вреда, е достатъчно невредоносната цена да се определи, като продажната цена на всички видове на продукта бъде еднакво увеличена с разликата между действителната печалба през разследвания период и целевата печалба и по този начин се позволи на промишлеността на Съюза да постигне целевата печалба. Не е необходимо поотделно да се оценява състоянието на рентабилността за всеки отделен вид на продукта.
 (208)
 Поради това този аргумент беше отхвърлен.
 (209)
 Жалбоподателят изрази несъгласие с целевата печалба, използвана от Комисията за изчисляване на невредоносната цена. Той заяви, че целевата печалба следва да бъде не среднопретеглената печалба от промишлеността на Съюза, а среднопретеглената печалба от дружествата, които не са понесли вреда от китайския внос през 2015 г. Жалбоподателят твърди, че тъй като целевата печалба е разумната печалба, която производителите от Съюза биха могли да постигнат при липсата на вреда, причинена от дъмпингов/субсидиран внос, Комисията по определение не би могла